b'\n_START_ARTICLE_\n\xc5\xa0ar\xc5\xabnas Adomavi\xc4\x8dius\n_START_SECTION_\nBiografija\n_START_PARAGRAPH_\nNuo 1969 m. iki 1974 m. \xc5\xa0ar\xc5\xabnas Adomavi\xc4\x8dius studijavo teis\xc4\x99 VU Teis\xc4\x97s fakultete, \xc4\xafgijo teisininko kvalifikacij\xc4\x85. 1986 m. lapkri\xc4\x8dio 27 d. SSRS vidaus reikal\xc5\xb3 ministerijos akademijoje apgyn\xc4\x97 teis\xc4\x97s disertacij\xc4\x85 tema \xe2\x80\x9eKriminologin\xc4\x97 nusikaltim\xc5\xb3 klasifikacija ir jos panaudojimas vidaus reikal\xc5\xb3 organ\xc5\xb3 profilaktin\xc4\x97je veikloje\xe2\x80\x9c, teis\xc4\x97s moksl\xc5\xb3 kandidatas._NEWLINE_Paskelb\xc4\x97 apie 20 straipsni\xc5\xb3, skait\xc4\x97 paskaitas ir dalyvavo seminaruose Tiubingene, Berne, Bostone, Kurmajere. 2002 m. sausio m\xc4\x97nes\xc4\xaf kaip JT ekspertas dalyvavo Nusikaltim\xc5\xb3 prevencijos ekspert\xc5\xb3 susitikime (Vankuveris). Mokslini\xc5\xb3 interes\xc5\xb3 sritys \xe2\x80\x93 kriminologija, tarptautin\xc4\x97 teis\xc4\x97, valstybin\xc4\x97 teis\xc4\x97._NEWLINE_Nuo 1972 m. iki 1990 m. \xc4\xafvairi\xc5\xb3 valstyb\xc4\x97s institucij\xc5\xb3 teisininkas, LTSR Auk\xc5\xa1\xc4\x8diausiosios Tarybos pirmininko pad\xc4\x97j\xc4\x97jas teis\xc4\x97s klausimais (1990\xe2\x80\x931992 m.); dalyvavo, rengiant LR Konstitucij\xc4\x85, \xc4\xafvairius teis\xc4\x97s aktus. LR u\xc5\xbesienio reikal\xc5\xb3 ministerijos (LR URM) Konsulinio departamento pavaduotojas (1992\xe2\x80\x931993 m.), LR generalinis konsulas Var\xc5\xa1uvoje (1993\xe2\x80\x931997 m.), LR Seimo Pirmininko patar\xc4\x97jas teis\xc4\x97s klausimais (1997\xe2\x80\x931999 m.), LR nepaprastasis ir \xc4\xafgaliotasis ambasadorius nuolatin\xc4\x97je atstovyb\xc4\x97je prie tarptautini\xc5\xb3 organizacij\xc5\xb3 Vienoje, Austrija (1999\xe2\x80\x932003 m.); LR URM sekretorius (2003\xe2\x80\x932005 m.), LR nepaprastasis ir \xc4\xafgaliotasis ambasadorius Italijoje (nuo 2005 m. rugs\xc4\x97jo 1 d.), LR nepaprastasis ir \xc4\xafgaliotasis ambasadorius San Marino Respublikai (2006 m. vasario 1 d.), LR nepaprastasis ir \xc4\xafgaliotasis ambasadorius Maltai ir \xc5\xa0veicarijai (2006 m. vasario 21 d.)_NEWLINE_Nuo 2009 m. sausio m\xc4\x97n. \xe2\x80\x93 2010 m. rugpj\xc5\xab\xc4\x8dio m\xc4\x97n.- LR u\xc5\xbesienio reikal\xc5\xb3 viceministras (ministrai \xe2\x80\x93 Vygaudas U\xc5\xa1ackas ir Audronius A\xc5\xbeubalis)._NEWLINE_2010 m. rugpj\xc5\xab\xc4\x8dio 20 d. paskirtas ESBO misijos Juodkalnijoje vadovu (pirmasis Lietuvos atstovas tokiose pareigose). Nuo 2013 m. vadovavo URM Transatlantinio bendradarbiavimo ir saugumo politikos departamentui._NEWLINE_Nuo 2014 m. spalio 1 d. - Lietuvos ambasadorius Lenkijoje._NEWLINE_Moka angl\xc5\xb3, vokie\xc4\x8di\xc5\xb3, ital\xc5\xb3, rus\xc5\xb3 ir lenk\xc5\xb3 kalbas.'